text: Uheldig indbrudstyv fanget i Ribe
  04 april 2010 kl. 12.31
  Prøveløsladt indbrudstyv snuppet i taxa på vej hjem fra indbrudsturné i Ribe. Han tilstod straks, da politiet stoppede taxaen.
  
  - Jeg ved godt, hvad I vil. Det var mig, tilstod en prøveløsladt indbrudstyv, da han natten til søndag blev anholdt i en taxa i Ribe.
  Gik med stor sten
  Den 37-årige mand var tidligere på natten blevet spottet af en politipatrulje, der synes, at det var underligt, at han gik med en stor sten i hånden.
  Senere på natten var der indbrud på apoteket, og en videooptagelse afslørede, at indbrudstyven var manden med stenen.
  Betjentene bad flere dørmænd om at sige til, hvis de fik øje på manden. Kort efter fik de at vide, at tyven netop havde prajet en taxa.
  
  Prøveløsladt
  Politiet indhentede taxaen og tilbød at køre manden resten af vejen. Den uheldige indbrudstyv tilstod straks nattens misgerninger.
  Den uheldige og i øvrigt prøveløsladte indbrudstyv fremstilles søndag i grundlovsforhør, oplyser vagtchefen for Syd- og Sønderjyllands politi i Ribe.
  